Ofrene for terrorangrebet i Sri Lanka påskedag blev lørdag mindet i Aalborg. Dansk-Tamilsk Venskabsforening i Aalborg havde inviteret til fakkeloptog, der begyndte på Kennedys Plads, hvorefter det fortsatte gennem byens gader. Her fik de cirka 70 fremmødte udleveret en fakkel, og der blev holdt taler af flere lokale politikere såsom viceborgmester i Aalborg Kommune Nuuradiin S. Hussein (S) og folketingskandidat Daniel Nyboe Andersen (R). - Vi holder det her for at mindes ofrene og de pårørende fra terrorangrebene på Sri Lanka. Det er for at vise, at vi føler med dem og vise, at vi ikke lukker øjnene. Vi må stå sammen som samfund og vise, at vi ikke accepterer sådan noget her, siger Jenna Kanagasekaram fra Dansk-Tamilsk Venskabsforening. - Det er vigtigt at markere på den her måde og vise, at vi er et åbent samfund. Vi ikke lukker os inde, fordi der sker et angreb et sted i verden. Vi vil vise, at vi er et åbent samfund, der accepterer alle religioner. Derfor er det vigtigt at markere, at uanset hvor det finder sted, så accepterer vi det ikke. Samtidig har tre danske børn mistet livet på Sri Lanka, og det er også en af grundene til, at vi står her i dag, fortsætter Jenna Kanagasekaram Mere end 250 mennesker mistede livet under terrorangrebet, hvor der blev sprunget bomber i flere kirker og hoteller.
Dansk-Tamilsk Venskabsforening i Aalborg havde lørdag inviteret til fakkeloptog i Aalborg for at mindes ofrene for terrorangrebet i Sri Lanka.